മലയാളികളുടെ പ്രിയതാരം രജിഷ വിജയൻ നായികയാകുന്ന പുതിയ ചിത്രം ' ജൂണി ' ലെ ആദ്യഗാനമെത്തി . നവാഗതനായ അഹമ്മദ് കബീർ സംവിധാനം ചെയ്യുന്ന ചിത്രമാണിത് . മിന്നി മിന്നി എന്ന് തുടങ്ങുന്ന ഗാനത്തിന്റെ വരികൾ ഒരുക്കിയത് വിനായക് ശശികുമാറാണ് . അമൃത സുരേഷാണ് ആലപിച്ച പാട്ടിന് ഇഫ്തിയാണ് സംഗീതം നിർവ്വഹിച്ചിരിക്കുന്നത് . ചിത്രത്തിൽ ഒരു കൌമാര വിദ്യാർത്ഥിനിയെയാണ് രജിഷ അവതരിപ്പിക്കുന്നത് . യൂണിഫോം അണിഞ്ഞ് മുടി രണ്ട് ഭാഗം കെട്ടി ബാഗുമെടുത്ത് നിൽക്കുന്ന രജിഷയുടെ ലുക്ക് ഇതിനോടകം തന്നെ ഹിറ്റാണ് . ചിത്രത്തിലെ കഥാപാത്രത്തിനായുള്ള രജിഷയുടെ മേക്ക് ഓവർ വീഡിയോയും അണിയറ പ്രവർത്തകർ പുറത്തുവിട്ടിരുന്നു . സ്കൂൾ വിദ്യാർത്ഥി കഥാപാത്രത്തിനായി ഒൻപത് കിലോ ശരീര ഭാരമാണ് രജിഷ കുറച്ചത് . അതിനായി കഠിനമായ ഡയറ്റും വ്യായാമമുറകളുമാണ് രജിഷ ശീലിച്ചത് . ചിത്രത്തിൽ രണ്ട് കാലഘട്ടത്തിലെ കഥാപാത്രത്തെയാണ് രജിഷ അവതരിപ്പിക്കുന്നത് . ഇതിനായി രണ്ട് ലുക്കിൽ താരമെത്തും . ജൂൺ എന്ന പെൺകുട്ടിയുടെ 17 മുതൽ 27 വയസുവരെയുള്ള ജീവിതമാണ് ചിത്രം പറയുന്നത് . ജൂണിന്റെ കൌമാരമാണ് ചിത്രം പ്രധാനമായും കൈകാര്യം ചെയ്യുന്നത് . 16 പുതുമുഖങ്ങളെ അവതരിപ്പിക്കുന്ന ചിത്രത്തിൽ ജോജു ജോർജ്ജ് , സത്യം ശിവം സുന്ദരം ഫെയിം അശ്വതി , അർജുൻ അശോകൻ , അജു വർഗീസ് എന്നിവർ മറ്റ് കഥാപാത്രങ്ങളെ അവതരിപ്പിക്കുന്നു . അങ്കമാലി ഡയറീസിനും ആട് 2നും ശേഷം ഫ്രൈഡേ ഫിലിം ഹൌസിന്റെ ബാനറിൽ വിജയ് ബാബുവാണ് ചിത്രം നിർമ്മിക്കുന്നത് . ഫ്രൈഡേ ഫിലിം ഹൌസ് ഒരുക്കുന്ന പത്താമത്തെ സിനിമയാണ് ജൂൺ . നവാഗതരായ ജിതിൻ സ്റ്റാൻസ് ആണ് ചിത്രത്തിന്റെ ഛായാഗ്രഹകൻ . തിരക്കഥ അഹമ്മദ് കബീർ , ലിബിൻ , ജീവൻ . തന്റെ ആദ്യ ചിത്രമായ അനുരാഗ കരിക്കിൻ വെള്ളത്തിലെ അഭിനയത്തിന് മികച്ച നടിക്കുള്ള സംസ്ഥാന സർക്കാരിന്റെ പുരസ്കാരം രജിഷ വിജയൻ സ്വന്തമാക്കിയിരുന്നു . ജോർജേട്ടന്റെ പൂരം , ഒരു സിനിമാക്കാരൻ എന്നിവയാണ് രജിഷ അഭിനയിച്ച മറ്റ് ചിത്രങ്ങൾ .